text: Tyve på modejagt
  24 august 2010 kl. 06.46
  Bøjlevis af modetøj blev natten til mandag stjålet fra en tøjbutik i Haderslev.
  Der forsvandt fem bøjlemeter mærkevaretøj fra tøjbutikken Marna Gaarde i Apotekergade under indbruddet.
  Politiet modtog omkring klokken et i nat alarmopkaldet fra butikken. 
  Da de nåede frem var ruden i butiksdøren knust og der var tydelige mærker efter en kobens-lignende genstand. 
  Umiddelbart efter indbruddet hørte naboer et ukendt køretøj køre væk fra stedet. 
  "Det er indtil videre vores bedste spor at gå efter, så vi er meget interesserede i at høre fra folk, som har flere oplysninger i sagen", siger Jens Peter Rudebæk fra Syd- og Sønderjyllands Politi.
  Det er anden gang inden for kort tid, at tøjbutikken er blevet udsat for indbrud. For under en uge siden - den 18. august - var der også ubudne gæster på besøg.
  